## Rješenje kojim se trgovačkom društvu AD Plastik d.d., Solin, odobrava prospekt o izdavanju 1.259.875 redovnih dionica na ime, privatnom ponudom, ukupne vrijednosti 125.987.500,00 kuna, pojedinačne nom

### NN 81/2007 (6.8.2007.), Rješenje kojim se trgovačkom društvu AD Plastik d.d., Solin, odobrava prospekt o izdavanju 1.259.875 redovnih dionica na ime, privatnom ponudom, ukupne vrijednosti 125.987.500,00 kuna, pojedinačne nom

# HRVATSKA AGENCIJA ZA NADZOR FINANCIJSKIH USLUGA

**2552**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), temeljem zahtjeva društva AD Plastik d.d.,
Solin, Matoševa ulica 8, za odobrenje prospekta o izdavanju dionica privatnom
ponudom, Uprava Hrvatske agencije za nadzor financijskih usluga je na sjednici
održanoj 19. srpnja 2007. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu AD Plastik d.d., Solin, Matoševa ulica 8, odobrava se
prospekt o izdavanju 1.259.875 redovnih dionica na ime, privatnom ponudom,
ukupne vrijednosti 125.987.500,00 kuna, pojedinačne nominalne vrijednosti 100,00
kuna po dionici.
2. Ovo rješenje objavit će se u »Narodnim novinama«.

Obrazloženje

I. Trgovačko društvo AD Plastik d.d., Solin, Matoševa ulica 8 (u daljnjem
tekstu: Izdavatelj), podnijelo je Hrvatskoj agenciji za nadzor financijskih
usluga (u daljnjem tekstu: Agencija), 27. lipnja 2007. godine, zahtjev za
odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (»Narodne novine«
br. 84/02, 138/06, u daljnjem tekstu: ZTVP) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine« broj
118/03, u daljnjem tekstu: Pravilnik), a 17. srpnja 2007. godine zatražene
izmjene i dopune prospekta.
II. U provedenom postupku je utvrđeno da je Glavna skupština Izdavatelja,
sukladno odredbi članka 308. stavak 4. i 5. Zakona o trgovačkim društvima
(»Narodnim novinama« br. 111/93, 34/99, 52/00, 118/03), 21. lipnja 2007. godine
donijela Odluku o povećanju temeljnog kapitala privatnom ponudom dionica uz
isključenje prava prvenstva pri upisu novih dionica.
Sukladno navedenoj Odluci Glavne skupštine Izdavatelja, temeljni kapital
Izdavatelja povećat će se sa iznosa od 293.970.900,00 kuna za iznos od
125.987.500,00 kuna na iznos od 419.958.400,00 kuna, izdavanjem 1.259.875
redovnih dionica na ime, nominalne vrijednosti 100,00 kuna po dionici, privatnom
ponudom, uplatom u novcu.
Cijena dionica predmetnog izdanja, sukladno navedenoj Odluci Glavne skupštine
Izdavatelja, utvrđena je u iznosu od 247,31 kuna.
Pravo na upis i uplatu dionica predmetnog izdanja, sukladno Odluci Glavne
skupštine Izdavatelja, pripada Otvorenom dioničkom društvu »Sankt-Peterburška
investicijska kompanija«, matični broj državne registracije: 1067847204963,
Sankt-Peterburg, Sezzhinskaya ulica 21, a koje će pravo isti moći ostvariti u
roku od 30 dana od dana konačnosti rješenja Agencije o odobrenju prospekta.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano 100 % dionica koje se namjeravaju izdati.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. toč­ka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodnim novinama« br. 45/06, 11/07).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju redovnih dionica Izdavatelja privatnom
ponudom, priloženi svi prilozi propisani Zakonom i Pravilnikom te da podneseni
prospekt sadrži sve podatke u skladu s odredbom članka 21. i 26. stavak 2. ZTVP-a.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU
Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/14
Urbroj: 326-111/07-4
Zagreb, 19. srpnja 2007.

Predsjednik Uprave
**Ante Samodol**, v. r.

Rješenje, NN 81/2007-2552
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)